Hof sê oor parool vir Bob HewittBob Hewitt tydens ‘n vorige hofverskyning. Foto: Werner Beukes / SAPA Die voormalige tenniswêreldkampioen Bob Hewitt (78) se aansoek om sy tronkstraf na korrektiewe toesig om te skakel, is van die hand gewys. Hewitt is in Mei 2015 skuldig bevind aan verkragting en onsedelike aanranding. Peter van Niekerk, ŉ prokureur van Eversheds Sutherland wat die slagoffers verteenwoordig het, het aan Maroela Media bevestig dat Hewitt se aansoek om die omskakeling geweier is. Maroela Media het vroeër berig regter Bert Bam het Hewitt tot ses jaar tronkstraf gevonnis. “Daar is duidelik geen vooruitsigte van rehabilitasie nie,” het Bam in daardie stadium gesê. Die regter het verduidelik indien Hewitt in sy 50’s skuldig bevind is, sou hy tot minstens 20 jaar tronkstraf gevonnis word. Hy het gesê Hewitt het net homself vir sy ellende te blameer. Hewitt is in Maart 2015 skuldig bevind aan die verkragting van Theresa “Twiggy” Tolken en Suellen Sheehan in die 1980’s en die seksuele aanranding van nóg ’n vrou, wie se naam nie bekend gemaak mag word nie, in die 1990’s. Die misdade is gepleeg terwyl hy vir hulle tennislesse gegee het. Hewitt het onskuldig op die aanklagte gepleit. Hy dien sedert September 2016 sy tronkstraf uit by die St Albans- korrektiewe sentrum in Port Elizabeth ná die konstitusionele hof sy aansoek om verlof tot appèl afgekeur het. Hewitt is ŉ voormalige professionele tennisspeler van Australië. Hy het ŉ Suid-Afrikaanse burger geword toe hy in 1967 met ŉ Suid-Afrikaner getroud is. Hewitt het sewe titels in enkelspelle en 65 in dubbelspelle verower, asook al die Grand Slam-dubbeltitels en mans- en gemengde dubbelspelle. Suid-Afrika se enigste Davis-bekertitel in 1974 is aan hom te danke. Sy naam is in 1992 in die internasionale tennis-eregalery opgeteken, maar dit is onbepaald opgeskort ná die saak van seksuele teistering in November 2012 teen hom aanhangig gemaak is. Lees alle vorige berigte oor Bob Hewitt op Maroela Media.